मेलम्ची आयोजना–सडक विभागबीच द्वन्द्व
उपत्यकामा तेस्रो पटक मेलम्चीको पानी वितरण सुरु भएदेखि मेलम्ची खानेपानी आयोजना र सडक विभागबीच द्वन्द्व सुरु भएको छ ।   सडक विभागले जथाभाबी सडक खनेर पाइप फुटाई पानी वितरणमा अवरोध सिर्जना गर्नुका साथै करोडौँको क्षति पु-याएको आरोप मेलम्ची खानेपानी आयोजनाको छ । विभागले चाहिँ गुणस्तरहीन वितरण प्रणालीका कारण पानी चुहिन गई सयौँ ठाउँमा सडकमा क्षति पु-याई खाल्टाखुल्टीरहित सडक अभियानलाई अवरोध पु-याएको आरोप सडक विभागको छ ।
काठमाडौँ, पुस २४ गते । उपत्यकामा तेस्रो पटक मेलम्चीको पानी वितरण सुरु भएदेखि मेलम्ची खानेपानी आयोजना र सडक विभागबीच द्वन्द्व सुरु भएको छ । सडक विभागले जथाभाबी सडक खनेर पाइप फुटाई पानी वितरणमा अवरोध सिर्जना गर्नुका साथै करोडौँको क्षति पु-याएको आरोप मेलम्ची खानेपानी आयोजनाको छ । विभागले चाहिँ गुणस्तरहीन वितरण प्रणालीका कारण पानी चुहिन गई सयौँ ठाउँमा सडकमा क्षति पु-याई खाल्टाखुल्टीरहित सडक अभियानलाई अवरोध पु-याएको आरोप सडक विभागको छ ।पाइप परीक्षण वा पानी वितरणक्रममा तीनकुने, लाजिम्पाटलगायत उपत्यकाका विभिन्न स्थान जलमग्न भएको थियो । मेलम्ची खानेपानी आयोजना, आयोजना कार्यान्वयन निर्देशनालयका निर्देशक राजेन्द्रप्रसाद सापकोटाले आयोजनाको पाइप फुटाउँदा पानी वितरणमै समस्या आउन सक्ने बताउनुभयो । उहाँले सडकमुनि खानेपानीको पाइप छ भन्ने कुरा मनन गरी सावधानी अपनाएर काम गर्न सम्बन्धित निकायलाई आग्रह गर्नुभयो ।उहाँले बिहीबार काठमाडौँ चक्रपथ सडक विस्तार आयोजनाले वनस्थली क्षेत्रमा ढल निर्माणक्रममा मेलम्चीको पाइपमा क्षति पुग्दा कीर्तिपुरमा रहेको खानेपानी ट्याङ्कीमा हुँदै आएको मेलम्चीको खानेपानी आपूर्ति अवरुद्ध भएको बताउनुभयो । सो क्षेत्रमा मेलम्चीको सात सय एमएमको पाइपमा क्षति पुगेको थियो । त्यसैगरी केही दिनअघि काठमाडौँ सडक डिभिजनले रातोपुल क्षेत्रमा मेलम्ची आयोजनाको तीन सय एमएमको पाइप फुटाई त्यसलाई प्लास्टिकले बेरेर छाडेको र पानी पठाउँदा सो क्षेत्र पनि जलमग्न हुन पुगेको उहाँको भनाइ छ । यसअघि गत मङ्सिर ३ गते लैनचौर क्षेत्र र कात्तिक २४ गते तीनकुने क्षेत्रमा विद्युत्को तार भूमिगत गर्नेक्रममा नेपाल विद्युत् प्राधिकरणले पाइप फुटाएको थियो । आयोजना निर्देशक सापकोटाले अहिलेसम्म सडक विभाग, नेपाल विद्युत् प्राधिकरण र विभिन्न स्थानीय तहले सडकमा काम गर्नेक्रममा मेलम्ची खानेपानी आयोजनाको पानी वितरण प्रणालीमा करिब २५ करोड रुपियाँबराबरको क्षति पुगेको दाबी गर्नुभयो । सडक डिभिजन काठमाडौँका प्रमुख नारायणप्रसाद निहुरेले काठमाडौँको अधिकांश सडकमा मेलम्चीको पानी चुहिएर सडकलाई नै भताभुङ्ग बनाएको आरोप लगाउनुभयो । पानी चुहिएर कतिपय सडक हिलाम्मे हुनुका साथै खाल्टाखुल्टीरहित सडक बनाउने सरकारको अभियानमा समेत चुनौती थपिएको उहाँको भनाइ छ । गत महिनामात्र मर्मतसम्भार गरी खाल्टाखुल्टीरहित बनाइएको रातोपुल–ज्ञानेश्वर सडकखण्डमा शुक्रबार मेलम्ची खानेपानीको पाइप फुट्न गई कालोपत्रे सडक तथा सडकका संरचनामा अत्यधिक क्षति भएको उहाँले बताउनुभयो । उहाँले भन्नुभयो, “यस्तो अवस्था अन्य सडकखण्डमा समेत रहेकाले खाल्टाखुल्टीरहित सडक अभियानमा कठिनाइ भइरहेको सम्बन्धित सबैलाई जानकारीका लागि अनुरोध छ ।” पानी चुहावटका कारण सडक बिग्रँदा खाल्टाखुल्टी पुर्न छुट्याइएको बजेटसमेत अभाव हुन लागेको उहाँको भनाइ छ । डिभिजन प्रमुख निहुरेले पानी चुहिएका कारण सडक बिग्रँदा मेलम्ची आयोजनाले गुणस्तरहीन मर्मत गरेको आरोप लगाउनुभयो ।   